Scheeßl - Wikipedia

# Scheeßl

### Vun Wikipedia

Wapen/Flagg | Koort
--- | ---

Basisdaten

  Bundsland: Neddersassen
  Landkreis: Rodenborg (Wümm)

Flach: | 149,7 km²
Inwahners: | 13.019 (18. Oktober 2006)
Inwahnerdicht: | 87 Inwahners pro km²
Hööch: | 30 m över NN
Postleettall: | 27383
Vörwahl: | 04263
Geograafsche Laag: | 53° 10′ N, 9° 28′ O
Gemeenslötel: | 03 3 57 041
Öörd in de Gemeen: | 12
Börgermeester: | Käthe Dittmer-Scheele (CDU)
Websteed: | www.scheessel.de

Scheeßl is en Oord un Eenheitsgemeen in’n Landkreis Rodenborg (Wümm) in Neddersassen.

## [Ännern] Geologie

En Översicht över de Geologie un Entstahn vun dat Rebeet vun’n helen Landkreis is in den Artikel Landkreis Rodenborg (Wümm) beschreven un kann dor naleest waarn.

## [Ännern] Geografie

Scheeßl liggt an’n Rand vun de Lüünborger Heid (Noordheid) in en dörsnittlich Hööch vun 30,36 m över NN. Dör den Oort fleet twee lütte Strööm: De Wümm un de Beek. Dat Rebeet warrt bestimmt dör Woolden, Wischen un Moor un is en tyypsch Geestlandschop. De hööchste Punkt in’t Kreisrebeet is de Bullerbarg mit 53 m över NN in’n Oortsdeel Westerholt.

De Kreisstadt Rodenborg (Wümm) liggt ungefäär 9 km wiet weg vun Scheeßl. De neegsten grötteren Städer sünd Hamborg (~65 km), Bremen (~50 km) un Hannober (~115 km).

## [Ännern] Historie

Scheeßl hett 2005 sien 1200 johrig Bestahn fiert. Dat geiht torüch op den Oort Schesla, de in’n Diedenhofener Kapitular opföhrt is. De Gemeen Scheeßl geiht dorvun ut, dat dormit Scheeßl meent is, man dat gifft aver Facklüüd, de mit disse Ansicht gor nich inverstahn sünd[1]

## [Ännern] Politik

De eenheitsgemeen Scheeßl is ut twölf vörmols egenstännige Gemenen tohopensett, de hüüt as Oortsdeelen betekent warrt. De Karnoort Scheeßl is de gröttste dorvun.

### [Ännern] Oortsdeelen

De Tallen geevt de Inwahnertall (Stand: 18. Oktober 2006) an:

1. Scheeßl (6.686)
2. Abbendörp (283)
3. Bartelsdörp (460)
4. Hetzweeg (402)
5. Jeersdörp (1.341)
6. Oostervees (783)
7. Sootel (222)
8. Westeresch (524)
9. Westerholt (651)
10. Westervees (783)
11. Wittkoppsbossel (511)
12. Wohlsdörp (373)

### [Ännern] Gemeenraat

De Scheeßeler Gemeenraat sett sik mit de Börgermeesterin ut 31 Raatsliddmaten tohopen. De Sitten verdeelt sik aktuell as folgt:

Partei | 2006-2011
CDU | 19
SPD | 4
Bündnis 90/De Grönen | 4
UFS | 2
FDP | 1
WFB | 1

### [Ännern] Börgermeester

Siet 2001 is Käthe Dittmer-Scheele vun de CDU hööftamtliche Börgermeesterin vun de Eenheitsgemeen Scheeßl. Se is bi de Kommunalwahl an’n 10. September 2006 vör wietere acht Johren in ehr Amt bestätigt worrn.

### [Ännern] Wapen

Dat Wapen vun Scheeßl besteiht ut söss Ekenblööd op gelen Grund. De Blööd staht as Teken vör de eersten söss Hööv, worut de Oort mol tostannen kamen is.

### [Ännern] Paatschoppen

Scheeßl hett twee Städerpaatschoppen övernahmen, eenmol för Tukums in Lettland un eenmol för Teterow in’n Mekelnborg-Vörpommern.

## [Ännern] Kultur

Dat Hurricane Festival 2005

Scheeßl is een Sworpunkt vun’n Frömdenverkehr in dat Wümmsietland un is Standoort vun verscheeden Drachtenkoppels.

An’n bekanntsten dorvun sünd wohrschienlich de Dans- un Drachtenkoppel "De Beekscheepers" Scheeßel e.V. un de Original Scheeßeler Trachtengruppe. Beid Koppeln hebb sik dat to Opgaav maakt, noorddüütsch Kulturgoot natschonal un internaschonal bekantn to maken un to bewohren. Jedet Johr gifft dat in Scheeßl dorüm en groot Drachtenfest, wat wiet över dat Scheeßeler Rebeet rut bekannt is. De Organisatschoon warrt afwesselnd vun de beiden Koppels övernahmen un warrt elk mol vun veele Drachtenverenen ut dat In- un Utland besocht.

Aver ok op dat Rebeet vun modernere Musik hett Scheeßl wieldes al Traditschoon: Op’n Ekenring in Scheeßl hebbt 1973 un 1977 grote Open-Air-Festivals stattfunnen, wo beropen Musikers un Gruppen togang weern as Chicago, Chuck Berry oder Golden Earring. Siet End vun de 1990er Johren is Scheeßl nu mit Spood wedder Heimat vun en groot Open-Air-Festival: 1997 weer to’n eersten mol dat Hurricane Festival utricht, dat sietdem jedet Johr wedder op’n Ekenring in’n Juni stattfinnt. 2005 hebbt ruchweg 60.000 Lüüd dat Festival besocht.

De Scheeßler Meyerhoff.

### [Ännern] Regelmatig Veranstalten

- Hurricane Festival (siet 1997; jedet Johr)
- Internatschonal Beeke-Drachtenfest (siet 1975; all twee Johren)
- Internatschonal Drachtendrapen (Siet 1986 all twee Johren)
- Bobbycarrennen Scheeßl (siet 2006; jedet Johr)

### [Ännern] Bowarken

- St.-Lucas-Kark in’n Buernbarock-Stil ut dat Johr 1757 mit de ruchweg 600 Jahre olle Gerichtslinnen.
- Amtsvogtei in’n Hasspark
- Heimatmuseum
- Meyerhoff
- Scheeßeler Möhl

## [Ännern] Weertschap

In Scheeßl un de ömliggend Oortschoppen hebbt sik veele lütte un vör allen middelstännsch Ünnernehmen anfunnen, wiel de Oort vun’n Verkehr her günstig twüschen de Hamborg , Bremen un Hannober liggen deit.

## [Ännern] Verkehr

Oortsdörfohrt Scheeßl (B 75).

Scheeßl is vun’n Verkehr goot na buten anbunnen. Dör de Gemeen verlöpt de B 75, de Hamborg un Bremen verbinnt. Över de L 130 is man ok gau in Sittens, wo de nöögste Ansluss an de Autobahn A 1 is. Dat liggt ungefäähr 15 km wiet weg.

De Gemeen liggt butendem ok mit en egen Bahnhoff an de Iesenbahnstreck de Hamborg mit dat Ruhrrebeet verbinnt. Dör disse günstig Anbinnen is man mit’n Auto in en knappe Stünn in Hamborg, Bremen oder Hannober un in twee Stünnen ok al in de Urlaubsrebeten an de Noord- un Oostsee oder in’n Harz.

Rodenborg (Wümm) hett en Regionalflaaghaven. De neegsten groten internatschonalen Flaaghavens sünd in Hamborg, Bremen un Hannober-Langenhagen.

## [Ännern] Beropen Lüüd

### [Ännern] Söhn un Döchter ut de Gemeen

- Heinz Fehling (1912-1998), en vun de bedüdensten Warf-Grafiker vör un na den Tweeten Weltkrieg.
- Matthias Scherz (*1971), Footballspeler, hett bit 1994 in Scheeßl speelt, to Tiet bi’n 1. FC Köln.
- Kirsten Bolm (*1975), Lichtathletin, to Tiet bi de MTG Mannheim.

### [Ännern] Annere Lüüd, de wat mit Scheeßl to kriegen harrn

- Paul Carell (1911-1997), Schriever, de na sien Freelaten ut Gefängnis (he harr as SS-Böverstormbannföhrer en hoog Presseposten in’t Butenwärtig Amt), in Scheeßl leevt hett.
- Egon Müller, Sandbahnrennfohrer ut Kiel, de op’n Ekenring 1974 to’n eersten mol Weltmeester worrn is.

## [Ännern] Bornen

1. ↑ Leserbreef vun Dr. Wolfgang Dörfler: 1.200 Jahre Scheeßel? Mit Sicherheit nicht! 4. August 2005 in de Rotenburger Rundschau

Städer un Gemenen in den Landkreis Rodenborg (Wümm)

Ahusen | Alfs | Annerlingen | Basdaal | Bötersen | Bootel | Breddörp | Bremervöör | Brookel | Büls | Deins | Eversdörp | Elsdörp | Farven | Fintel | Gnarrenborg | Groot Meckels | Jeem | Homersen | Hassendörp | Heeßel | Hellweeg | Helsch | Heemsbünnen | Hemslingen | Hepst | Hipst | Horß | Kalf | Karktimk | Karkwals | Lütt Meckels | Lauenbrüch | Lengenbossel | Oerel | Oostereis | Reeßum | Rhaar | Rodenborg (Wümm) | Sandbossel | Scheeßl | Seedörp | Sürsen | Sittens | Söttmer | Stemmen | Tarms | Tiss | Vahlde | Vierden | Visselhöövd | Vörwark | Westertimk | Westerwals | Wilst | Woonst | Zeven

Vun „http://nds.wikipedia.org../../../s/c/h/Schee%C3%9Fl.html“

Kategorien: Gemeen | Landkreis Rodenborg (Wümm)

##### Views

- Artikel
- Diskuschoon
- Aktuelle Version

##### Mitmaken

- Hülp
- Wikipedia-Portal
- Spennen

##### Söken

##### Annere Spraken

- Deutsch
- English
- Esperanto
- Lumbaart
- Nederlands
- Русский